
Определение №38/01.03.2022 по търг. д. №1115/2021 на ВКС, ТК, I т.о., докладвано от съдия Анжелина Христова-Борисова
 


	
	 № 38 [населено място], 01.03.2022 год.	
		
	ВЪРХОВЕН КАСАЦИОНЕН СЪД на Република България, Търговска колегия, Първо отделение, в закрито заседание на десети февруари през две хиляди и двадесет и втора година, в състав	
		
	 ПРЕДСЕДАТЕЛ: ИРИНА ПЕТРОВА	
		
	 ЧЛЕНОВЕ: КРИСТИЯНА ГЕНКОВСКА	
		
	 АНЖЕЛИНА ХРИСТОВА	
		
	като изслуша докладваното от съдия Христова т. д. №1115 по описа за 2021г. и за да се произнесе, взе предвид следното: 	
		
	 Производството е по реда на чл. 288 ГПК. 	
		
	Образувано е по касационни жалби и от двете страни „Хотел Рива“ ЕООД /с предишно наименование „Казино Фламинго 1“ ООД/ и „Александрия Травел“ ЕООД срещу решение №260028/17.02.2021г., постановено по в. т.д. №356/2019г. на Апелативен съд - Пловдив, с което е обезсилено решение, постановено по т. д. №812/2016г. по описа на Окръжен съд - Пловдив, с което са отхвърлени като недоказани и неоснователни предявени от „Александрия Травел“ ЕООД против „Казино Фламинго 1“ ООД /сега „Хотел Рива“ ЕООД/ искове с правно основание чл. 26, ал. 1 и ал. 2 ЗЗД, чл. 55, ал. 1, пр. първо ЗЗД, чл. 92 ЗЗД, чл. 12 ЗЗД и чл. 88 ЗЗД за заплащане на следните суми: 30 000 лева - частичен иск от общата сума в размер на 177 901 лева по Договор за туристически услуги №21; 1000 лева - частичен иск от 10 051.70 лева, представляваща мораторна лихва върху сумата по т. 1, считано от 12.05.2016г. до датата на исковата молба; 26 000 лева - частичен иск от обща искова претенция от 176 350 евро на основание клауза viii от общи условия на Договор за туристически услуги №21 от 15.07.2015г.; 26 000 лева - частичен иск от обща искова претенция от 161 280 евро на основание клауза III от общи условия на Договор за туристически услуги 21 от 15.07.2015г., както и за прогласяване нищожността на Споразумение за прекратяване на Договор за туристически услуги №21/15.07.2015г. от 25.03.2016г. и ищецът е осъден да плати на ответника разноските по делото. С въззивното решение делото е върнато за ново разглеждане от друг състав на Окръжен съд - Пловдив, което да започне след конституирането по инициатива на ищеца като задължителен необходим другар в процеса по исковете за нищожност на споразумението от 25.03.2016г. на „Балимекс Травел“ ООД, [населено място] и при което съдът да се произнесе по евентуално предявените осъдителни искове, с които ищецът претендира заплащането на вземания придобити по договор за цесия с „Балимекс Травел“ ООД едва след разглеждането на главните осъдителни претенции, при които тези вземания се твърди да са в патримониума на ищеца по силата на договор за цесия с „Александрия“ ООД /ALEXANDRIA SPOL. S.R.O./, Чешка Република. 	
		
	В изложенията по чл. 284, ал. 3, т. 1 ГПК и двамата касатори поставят правен въпрос по чл. 280, ал. 1 ГПК - задължителни или факултативни необходими другари са страните по договор/споразумение в производството по предявен от трето лице иск за нищожност на договора /споразумението.	
		
	Настоящият съдебен състав констатира, че е образувано тълкувателно дело №7/2020г. на ОСГТК на ВКС за постановяване на тълкувателно решение по въпроса „Задължителни или факултативни необходими другари са страните по договор, в производството по предявен от трето лице иск за нищожност на договора?“.	
		
	 Поставеният за решаване въпрос има преюдициален характер за настоящото дело, поради което са налице предпоставките на чл. 229, ал. 1, т. 7 вр. чл. 292 ГПК за спиране производството до постановяване на тълкувателно решение. 	
		
	 Мотивиран от горното, Върховният касационен съд, състав на Първо търговско отделение, на основание чл. 229, ал. 1, т. 7 ГПК 	
		
	 О П Р Е Д Е Л И:	
		
	 СПИРА производството по т. д.№1115/2021г. по описа на ВКС, ТК, І т. о. до постановяване на решение по тълкувателно дело №7/2020г. на ВКС, ОСГТК. 	
		
	 ОПРЕДЕЛЕНИЕТО не подлежи на обжалване.	
		
	 ПРЕДСЕДАТЕЛ: ЧЛЕНОВЕ: 1. 2.	

